Užívanie Ascorutinu v tehotenstve a kombinácia s inými predpísanými liekmi.
Som 10+4 tt, kvôli špineniu mi Dr. včera predpísal Ascorutin. Poradňu mám za 2 a pol tt. Môžem užívať 3x denne 1 tabletu až do kontroly alebo je tam nejaké obmedzenie, že sa môže liek užívať len krátko? Užívam aj Pregnafolin 1 (1x), Progestenalle (1x)  a Maltofer (1x) je to vhodná kombinácia liekov?
Dobrý deň,
ďakujeme za Vašu otázku.
Ascorutin sa môže užívať počas gravidity, ak si to klinický stav vyžaduje. Jeho podávanie do plánovanej kontroly preto nie je vylúčené. Vzhľadom však na to, že mi nie sú známe dôvody podávania, ani Váš zdravotný stav, v prípade obáv sa obráťte na ošetrujúceho gynekológa.
Ascorutin zvyšuje vstrebávanie železa prítomného v lieku Maltofer. Uvedená kombinácia liekov sa preto v praxi považuje za prínosnú.
Železo a vitamín C (ktoré podávate v liekoch Ascorutin a Maltofer) sú taktiež súčasťou výživového doplnku Pregnafolin. Vzhľadom na to, že sú zároveň súčasťou pestrej a vyváženej stravy nie je vylúčené zvýšené riziko výskytu vedľajších účinkov železa. Zároveň odporúčaný príjem kyseliny askorbovej v gravidite je 105 mg denne. Je zaznamenané, že dlhodobé podávanie vysokých dávok kyseliny askorbovej v gravidite môže viesť k prejavom nedostatku vitamínu C u dieťaťa po pôrode. Preto ďalšie podávanie uvedených prípravkov konzultujte s Vašim lekárom.
Prajem pekný zvyšok dňa.
S pozdravom
PharmDr. Veronika Kiabová